राजनीतिक दलों के आई टी सेल में कार्य करने वाले युवा कॉरपोरेट कल्चर की उपज होते हैं जिसमें किसी भी कीमत पर सफलता अर्जित करना ही एक मात्र ध्येय होता है भले ही वह कीमत मनुष्यता और मानव जीवन की क्यों न हो। ये न केवल राजनीतिक प्रोपेगैंडा के लिए शरारतपूर्ण और झूठी खबरें फैलाने का आपराधिक षड्यंत्र रचते हैं बल्कि असहमति के स्वरों को कुचलने के लिए गालियों भरी भाषा का उपयोग भी खुलकर करते हैं। किसी युवा सोशल मीडिया उपयोगकर्ता के लिए ये एक रोल मॉडल की भांति होते हैं- बेपरवाह, दुस्साहसी,एडवेंचर पसंद, आक्रामक, खतरों के खिलाड़ी- खतरों के इस खेल में सुरक्षित रहकर नाम और पैसा कमाने वाले करिश्माई करतबबाज। इस तरह हमें वैचारिक हिंसा का अभ्यस्त बनाया जाता है। इसके बाद अगला चरण भौतिक हिंसा का होता है। यह ट्रेनिंग के बाद होने वाले रियल एक्शन जैसी प्रक्रिया है। ब्रेनवाशड हो चुके इंटरनेट और सोशल मीडिया उपयोगकर्ता के सम्मुख जब मुजफ्फरनगर दंगों के लिए उत्तरदायी वीडियो जैसा कोई भड़काऊ और झूठा समाचार आता है तो इसकी प्रतिक्रिया वैचारिक और भौतिक हिंसा के रूप में होती है। जब हम विभिन्न मीडिया रिपोर्ट्स को संकलित करते हैं और हमें ज्ञात होता है कि व्हाट्सएप और फेसबुक पर वायरल होने वाले झूठे और भड़काऊ संदेशों और समाचारों के कारण पिछले 20 दिनों में देश भर में 27 हत्याएं हो चुकी हैं तो हमें हतप्रभ रह जाना पड़ता है। दरअसल यह खतरे की घंटी है। अभी तक हमने परमाणु और जैविक हथियारों के विषय में सुना है किंतु सोशल मीडिया पर फैलती अफवाहों के कारण फैल रही हिंसा की इन घटनाओं को देखकर यह प्रतीत होता है कि एक नए हथियार का परीक्षण छोटे छोटे जन समूहों पर किया जा रहा है- एक ऐसा हथियार जो किसी समाज को असहिष्णु, हिंसक और बर्बर बनाने की क्षमता रखता है।